Dirck van Baburen

Dirck Jaspersz. van Baburen (født ca. 1594/1595, død 21. februar 1624Dirck van Baburen i RKDs database) var en nederlandsk kunstmaler og en av de ledende Utrecht-Caravaggistene som var inspirert av den italienske maleren Caravaggios dramatiske chiaroscuro-stil. Han var også kjent som Teodoer van Baburen og Theodor Baburen og gikk under kjælenavnet Biervliech (en ølflue, en som drikker mye).

Dirck van Baburen var født i Utrecht.
Den første opptegnelse hvor Van Baburen er nevnt er fra 1611 hvor han står nevnt som elev av Paulus Moreelse.

Han var i Italia første gang i 1612 og bodde i Roma fra rundt 1617 til 1620. Van Baburen var en av medlemmene av den nederlandske kunstnersammenslutningen Bentvueghels som holdt til i Roma på denne tiden.

I Italia fikk han oppdraget med å male Pietà-kapellet i San Pietro in Montorio omkring 1617, et oppdrag han utførte i samarbeid med David de Haen. Etter hjemkomsten til Nederland slo han seg ned i hjembyen hvor han delte verksted med Hendrick ter Brugghen.Dirck van Baburen fra Essential Vermeer

 Verk 
Dirck van Baburen døde ung og man kjenner kun en håndfull av hans malerier i dag. I Roma malte han hovedsakelig religiøse motiver som «Gravleggelsen» i Pietà-kapellet – et verk inspirert av Caravaggios «Kristi gravleggelse»  – som nå er i Vatikanmuseene. Fra samme periode kjennes «Kristi tilfangetakelse» som han malte for kardinal Scipione Caffarelli-Borghese og «Kristus vasker 
apostlenes føtter».

Tilbake i Utrecht blandet han stilen fra Caravaggio og Bartolomeo Manfredi til en ny sjanger som han brukte på mytologiske og historiske motiver. «Prometheus lenkes av Vulcan» er sterkt påvirket av Caravaggios «Peters korsfestelse» fra 1601.

Van Baburen var en av de første malerne som benyttet sjangermotiver som musikere og kortspillere. Et av hans best kjente verk er «Koblersken». Johannes Vermeers svigermor Maria Thins eide maleriet eller en kopi av det og Vermeer har malt det inn som bakgrunn i to av sine malerier; «Konserten» og «Sittende kvinne ved virginal».

Van Baburen malte i tillegg adskillige musikere hvor en del sannsynligvis er selvportretter da de synes å avbilde samme mann.

 Referanser 

 Eksterne lenker 


Kategori:Malere i den nederlandske gullalderen
Kategori:Personer fra byen Utrecht
Kategori:Medlemmer av Sint-Lucasgildet i Utrecht